ກຳລັງ ສປຊ ແລະ ​ຄອງ​ໂກ ພວມກຽມໂຈມຕີ ກຸ່ມ​ກະບົດ Rwanda
ປະທານາທິບໍດີ​ຂອງຄອງ​ໂກ ກ່າວ​ວ່າ ກອງທັບ​ຂອງ​ທ່ານ ພ້ອມ​ແລ້ວ ທີ່​ຈະ​ຊ່ອຍກຳລັງ ຮັກສາສັນຕິພາບ ​ສະຫະ​ປະຊາ​ຊາດ ​ໃນ​ການ​ຕໍ່ສູ້​ກັບກຸ່ມ​ກະບົດ Rwanda.
ປະທານາທິບໍດີຂອງສາທາລະນະລັດປະຊາທິປະໄຕຄອງໂກ ຫຼື DRC ທ່ານ Joshep Kabila ກ່າວວ່າ ກອງທັບຂອງທ່ານນັ້ນ ແມ່ນພ້ອມແລ້ວ ທີ່ຈະຊ່ອຍກຳລັງຮັກສາສັນຕິ ພາບສະຫະປະ ຊາຊາດ ໃນການຕໍ່ສູ້ກັບກຸ່ມກະບົດ Rwanda ຢູ່ໃນບັນດາ ແຂວງທາງພາກຕາເວັນອອກຂອງປະເທດຂອງທ່ານ ການໃຫ້ຄຳໝັ້ນສັນຍາທີ່ວ່ານີ້ ມີຂຶ້ນໃນວັນພຸດວານນີ້ ໃນການ ໂອ້ລົມສົນທະນາທາງໂທລະ ສັບລະຫວ່າງທ່ານ Kabila ແລະ ເລຂາທິການໃຫຍ່ ອົງການສະຫະປະຊາຊາດທ່ານ Ban Ki- moon ໂຄສົກຂອງອົງການສະຫະປະຊາຊາດ ໄດ້ກ່າວວ່າ ເລຂາທິການໃຫຍ່ ອົງການສະຫະປະຊາຊາດໄດ້ເນັ້ນໃຫ້ເຫັນວ່າ ບັນດາຜູ້ນຳຂອງພວກກະບົດ Hutu ຈາກ Rwanda ແມ່ນຜິດຕໍ່ຄຳໝັ້ນສັນຍາທີ່ໃຫ້ໄວ້ວ່າ ຈະປົດອາວຸດ ພາຍໃນວັນທີ 2 ມັງກອນຜ່ານມານີ້ ອົງການສະຫະປະຊາຊາດ ກ່ອນໜ້ານີ້ ໄດ້ເນັ້ນເຖິງຄວາມຈຳເປັນ ໃນການຊ່ອຍເຫຼືອຈາກກອງທັບຄອງໂກ ເພື່ອຮັບມືກັບກຸ່ມກະບົດ ທີ່ຮູ້ກັນໃນນາມ ກອງກຳລັງປະຊາທິປະໄຕເພື່ອປະປົດປ່ອຍ Rwanda ຈາກເຂດທີ່ອຸດົມສົມບູນດ້ວຍໄປດ້ວຍຊັບພະຍາກອນທຳມະຊາດ ທາງພາກຕາເວັນອອກຂອງຄອງໂກນັ້ນ ເຈົ້າໜ້າທີ່ອາວຸໂສຄົນນຶ່ງຂອງອົງການສະຫະປະຊາຊາດ ໄດ້ບອກກັບພວກນັກຂ່າວໃນວັນພຸດວານນີ້ວ່າ ການປະຕິບັດງານຂອງສະຫະປະຊາຊາດ ທີ່ເອີ້ນຫຍໍ້ວ່າ MONUSCO ນັ້ນຈະລົງນາມໃນຂໍ້ຕົກລົງໃນໄວໆນີ້ກັບລັດຖະບານຂອງທ່ານ Kabila ເພື່ອໃຫ້ການອະນຸມັດ ຕໍ່ການປະຕິບັດງານດັ່ງກ່າວ